CELEX: 32019R0693
Language: el
Date: 2019-02-07 00:00:00
Title: Κατ' εξουσιοδότηση κανονισμός (ΕΕ) 2019/693 της Επιτροπής, της 7ης Φεβρουαρίου 2019, σχετικά με την τροποποίηση του κατ' εξουσιοδότηση κανονισμού (ΕΕ) αριθ. 481/2014 για τη συμπλήρωση του κανονισμού (ΕΕ) αριθ. 1299/2013 του Ευρωπαϊκού Κοινοβουλίου και του Συμβουλίου όσον αφορά τους ειδικούς κανόνες σχετικά με την επιλεξιμότητα των δαπανών για προγράμματα συνεργασίας

6.5.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 118/1
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/693 ΤΗΣ ΕΠΙΤΡΟΠΗΣ
         της 7ης Φεβρουαρίου 2019
         σχετικά με την τροποποίηση του κατ' εξουσιοδότηση κανονισμού (ΕΕ) αριθ. 481/2014 για τη συμπλήρωση του κανονισμού (ΕΕ) αριθ. 1299/2013 του Ευρωπαϊκού Κοινοβουλίου και του Συμβουλίου όσον αφορά τους ειδικούς κανόνες σχετικά με την επιλεξιμότητα των δαπανών για προγράμματα συνεργασίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1299/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού ειδικών διατάξεων για την υποστήριξη του στόχου της Ευρωπαϊκής εδαφικής συνεργασίας από το Ευρωπαϊκό Ταμείο Περιφερειακής Ανάπτυξης (1), και ιδίως το άρθρο 18 παράγραφος 1,
         Εκτιμώντας τα ακόλουθα:
         
                     (1)
                  
                  
                     Το άρθρο 3 του κατ' εξουσιοδότηση κανονισμού (ΕΕ) αριθ. 481/2014 της Επιτροπής (2) ορίζει ειδικούς κανόνες σχετικά με την επιλεξιμότητα των δαπανών προσωπικού για τα προγράμματα συνεργασίας. Η διάταξη αυτή παραπέμπει στα άρθρα 67 και 68 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (3) σχετικά με την επιλεξιμότητα και τις απλουστευμένες επιλογές κόστους. Τα εν λόγω άρθρα, όπως τροποποιήθηκαν με τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (4), καθώς και το άρθρο 68α του κανονισμού (ΕΕ) αριθ. 1303/2013, όπως εισήχθη με τον κανονισμό (ΕΕ, Ευρατόμ) 2018/1046, αναδιαρθρώθηκαν. Επομένως, οι παραπομπές στις διατάξεις του κανονισμού (ΕΕ) αριθ. 1303/2013 και η δομή του άρθρου 3 παράγραφοι 3 έως 5 του κατ' εξουσιοδότηση κανονισμού (ΕΕ) αριθ. 481/2014 θα πρέπει να τροποποιηθούν αναλόγως.
                  
               
                     (2)
                  
                  
                     Η εφαρμογή του άρθρου 3 παράγραφος 6 σημείο i) του κατ' εξουσιοδότηση κανονισμού (ΕΕ) αριθ. 481/2014 σχετικά με μία από τις δύο μεθόδους για τον υπολογισμό της ωριαίας αμοιβής για την ανάθεση καθηκόντων μερικής απασχόλησης του προσωπικού με ευέλικτο αριθμό ωρών εργασίας ανά μήνα έχει αποδειχθεί δύσκολη στην πράξη, ιδίως όταν το έγγραφο απασχόλησης δεν καθορίζει τον μηνιαίο αλλά τον εβδομαδιαίο χρόνο εργασίας. Επομένως, το στοιχείο θ) της παραγράφου 6 του άρθρου 3 του εν λόγω κανονισμού θα πρέπει να τροποποιηθεί, ώστε να υπολογιστεί ενιαία ωριαία αμοιβή με βάση τον αριθμό των ωρών εργασίας ανά μήνα. Η μέθοδος αυτή θα πρέπει, επίσης, να λαμβάνει υπόψη τις διαφορές μεταξύ των κρατών μελών και των συμβάσεων εργασίας όσον αφορά την ετήσια άδεια και τις δημόσιες αργίες, όπως καθορίζονται στο ατομικό έγγραφο απασχόλησης, διά νόμου ή με συμφωνίες των κοινωνικών εταίρων (εργοδοτών και εργαζομένων), στο επίπεδο του εργοδότη συγκεκριμένου μέλους του προσωπικού ή στο επίπεδο του σχετικού τομέα ή σε εθνικό επίπεδο. Η εν λόγω αποσαφήνιση θα πρέπει να ισχύει για ολόκληρη την προγραμματική περίοδο, ώστε να εξασφαλιστεί ένα συνεκτικό σύνολο κανόνων, δηλαδή από την ημερομηνία έναρξης ισχύος του κατ' εξουσιοδότηση κανονισμού (ΕΕ) αριθ. 481/2014.
                  
               
                     (3)
                  
                  
                     Σύμφωνα με το άρθρο 149 παράγραφος 3α. του κανονισμού (ΕΕ) αριθ. 1303/2013, τα μέτρα που προβλέπονται στον παρόντα κανονισμό αποτέλεσαν αντικείμενο διαβούλευσης με εμπειρογνώμονες που όρισε κάθε κράτος μέλος σύμφωνα με τις αρχές που καθορίζονται στη διοργανική συμφωνία για τη βελτίωση του νομοθετικού έργου (5).
                  
               
                     (4)
                  
                  
                     Για να διασφαλιστεί η ασφάλεια δικαίου και να περιοριστούν στο ελάχιστο οι αποκλίσεις μεταξύ των τροποποιημένων διατάξεων του κανονισμού (ΕΕ) αριθ. 1303/2013 που ισχύουν από τις 2 Αυγούστου 2018 ή νωρίτερα, σύμφωνα με το άρθρο 282 του κανονισμού (ΕΕ, Ευρατόμ) 2018/1046, και των διατάξεων του παρόντος κανονισμού, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (5)
                  
                  
                     Συνεπώς, ο κατ' εξουσιοδότηση κανονισμός (ΕΕ) αριθ. 481/2014 θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 3 του κατ' εξουσιοδότηση κανονισμού (ΕΕ) αριθ. 481/2014 τροποποιείται ως εξής:
            
                        (1)
                     
                     
                        η παράγραφος 3 αντικαθίσταται από την ακόλουθη:
                        
                           «3.   Οι δαπάνες προσωπικού μπορούν να επιστρέφονται είτε:
                           
                                       i)
                                    
                                    
                                       σύμφωνα με το άρθρο 67 παράγραφος 1 στοιχείο α) του κανονισμού (ΕΕ) αριθ. 1303/2013 (όπως αποδεικνύονται από το έγγραφο απασχόλησης και τα δελτία μισθοδοσίας)· ή
                                    
                                 
                                       ii)
                                    
                                    
                                       με τη μορφή τυποποιημένων κλιμάκων μοναδιαίου κόστους, σύμφωνα με το άρθρο 67 παράγραφος 1 στοιχείο β), και την παράγραφο 2, την παράγραφο 3 πρώτο εδάφιο και την παράγραφο 4 του άρθρου 68α του εν λόγω κανονισμού· ή
                                    
                                 
                                       iii)
                                    
                                    
                                       με τη μορφή κατ' αποκοπήν ποσών, σύμφωνα με το άρθρο 67 παράγραφος 1 στοιχείο γ)· ή
                                    
                                 
                                       iv)
                                    
                                    
                                       με τη μορφή κατ' αποκοπή χρηματοδότησης, σύμφωνα με το άρθρο 67 παράγραφος 1 στοιχείο δ) και το άρθρο 68α παράγραφος 1 του εν λόγω κανονισμού.»·
                                    
                                 
                     
                  
                        (2)
                     
                     
                        στην παράγραφο 4, το στοιχείο α) αντικαθίσταται από το ακόλουθο κείμενο:
                        
                                    «α)
                                 
                                 
                                    ως πάγιο ποσοστό των ακαθάριστων δαπανών απασχόλησης, σύμφωνα με το άρθρο 68α παράγραφος 5 του κανονισμού (ΕΕ) αριθ. 1303/2013· ή»·
                                 
                              
                  
                        (3)
                     
                     
                        η παράγραφος 5 απαλείφεται·
                     
                  
                        (4)
                     
                     
                        η παράγραφος 6 αντικαθίσταται από την ακόλουθη:
                        
                           «6.   Για την ανάθεση καθηκόντων μερικής απασχόλησης σύμφωνα με την παράγραφο 4 στοιχείο β), η επιστροφή των δαπανών προσωπικού υπολογίζεται σε ενιαία ωριαία βάση είτε:
                           
                                       i)
                                    
                                    
                                       διαιρώντας το μηνιαίο μεικτό κόστος απασχόλησης με τον μηνιαίο μέσο χρόνο εργασίας, εκφραζόμενο σε ώρες, λαμβάνοντας υπόψη τον χρόνο εργασίας που καθορίζεται στο έγγραφο απασχόλησης διά νόμου ή με συμφωνίες μεταξύ των κοινωνικών εταίρων στο αντίστοιχο επίπεδο· ή
                                    
                                 
                                       ii)
                                    
                                    
                                       διαιρώντας τις τελευταίες τεκμηριωμένες ετήσιες μεικτές δαπάνες απασχόλησης διά των 1 720 ωρών.
                                    
                                 Το ωρομίσθιο πολλαπλασιάζεται με τον αριθμό των πραγματικά δεδουλευμένων για την πράξη ωρών.».
                        
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Το άρθρο 1 σημείο 4 εφαρμόζεται από τις 14 Μαΐου 2014.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 7 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 259.
         
            (2)  Κατ' εξουσιοδότηση κανονισμός (ΕΕ) αριθ. 481/2014 της Επιτροπής, της 4ης Μαρτίου 2014, για τη συμπλήρωση του κανονισμού (ΕΕ) αριθ. 1299/2013 του Ευρωπαϊκού Κοινοβουλίου και του Συμβουλίου όσον αφορά τους ειδικούς κανόνες σχετικά με την επιλεξιμότητα των δαπανών για προγράμματα συνεργασίας (ΕΕ L 138 της 13.5.2014, σ. 45).
         
            (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
         
            (4)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (5)  Διοργανική συμφωνία μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής, της 13ης Απριλίου 2016, για τη βελτίωση του νομοθετικού έργου (ΕΕ L 123 της 12.5.2016, σ. 1).